CELEX: 32012R1147
Language: sl
Date: 2012-12-04 00:00:00
Title: Uredba Komisije (EU) št. 1147/2012 z dne 4. decembra 2012 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe čebeljega voska (E 901), karnauba voska (E 903), šelaka (E 904) in mikrokristalnega voska (E 905) na določenem sadju  Besedilo velja za EGP

5.12.2012   
            
            
               SL
            
            
               Uradni list Evropske unije
            
            
               L 333/34
            
         UREDBA KOMISIJE (EU) št. 1147/2012
   z dne 4. decembra 2012
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe čebeljega voska (E 901), karnauba voska (E 903), šelaka (E 904) in mikrokristalnega voska (E 905) na določenem sadju
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji uporabe.
            
         
               (2)
            
            
               Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
            
         
               (3)
            
            
               V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi zahtevka seznam Unije aditivov za živila posodobi.
            
         
               (4)
            
            
               Komisija je prejela več zahtevkov za odobritev uporabe čebeljega voska (E 901) na papriki, paradižnikih, kumarah, bananah, mangu, avokadu, granatnih jabolkih in vseh vrstah sadja, uporabe karnauba voska (E 903) in šelaka (E 904) na granatnih jabolkih, mangu, avokadu in papaji ter uporabe mikrokristalnega voska (E 905) na ananasu. Ti zahtevki so dostopni državam članicam.
            
         
               (5)
            
            
               Predloženi so bili zahtevki za uporabo čebeljega voska (E 901), karnauba voska (E 903), šelaka (E 904) in mikrokristalnega voska (E 905) kot sredstva za glaziranje za površinsko obdelavo tega sadja in te sadju podobne zelenjave, saj omogočajo boljše konzerviranje. Obdelava ščiti sadje pred dehidracijo in oksidacijo ter zavira rast plesni in nekaterih mikroorganizmov. Obstaja tehnološka potreba zlasti za sadje, ki se uvaža predvsem iz držav s tropskim podnebjem. To sadje je treba tudi zaščititi med dolgotrajnimi prevozi.
            
         
               (6)
            
            
               Ti aditivi za živila so namenjeni zunanji obdelavi in naj ne bi prodrli v notranji, užitni del sadja. Obdelava sadja, pri katerem se lupina ne zaužije, tako ne bo imela učinka na zdravje ljudi. Zato je primerno, da se odobri uporaba čebeljega voska (E 901), karnauba voska (E 903), šelaka (E 904) in mikrokristalnega voska (E 905) na takem sadju, ki se uvaža predvsem iz držav s tropskim podnebjem, na primer bananah, mangu, avokadu, granatnih jabolkih, papaji in ananasu.
            
         
               (7)
            
            
               V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane (v nadaljnjem besedilu: Agencija), razen če zadevna posodobitev ne učinkuje na zdravje ljudi. Ker odobritev uporabe čebeljega voska (E 901) na bananah, mangu in granatnih jabolkih, uporabe karnauba voska (E 903) in šelaka (E 904) na granatnih jabolkih, mangu, avokadu in papaji ter uporabe mikrokristalnega voska (E 905) na ananasu pomeni posodobitev navedenega seznama, ki ne bo imela učinka na zdravje ljudi, Agencije ni treba zaprositi za mnenje.
            
         
               (8)
            
            
               Komisija bo nadalje preučila zahtevke v zvezi z uporabo voskov na drugih vrstah sadja in zelenjavi ob upoštevanju varnosti potrošnika v primerih, ko se lahko zaužijejo tudi zunanji deli, ob upoštevanju tehnološke utemeljitve in morebitnega zavajanja potrošnika, vključno z zahtevami o označevanju.
            
         
               (9)
            
            
               V skladu s prehodnimi določbami Uredbe Komisije (EU) št. 1129/2011 (3) se seznam aditivov za živila iz Priloge II k Uredbi (ES) št. 1333/2008 načeloma uporablja od 1. junija 2013. Da se na trgu dovolijo nove uporabe odobrenih aditivov za živila pred navedenim datumom, je treba določiti zgodnejši datum začetka veljavnosti teh uporab.
            
         
               (10)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (11)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   Sprememba Uredbe (ES) št. 1333/2008
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. decembra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 354, 31.12.2008, str. 16.
   
      (2)  UL L 354, 31.12.2008, str. 1.
   
      (3)  UL L 295, 12.11.2011, str. 1.
   
      PRILOGA
      V delu E Priloge II k Uredbi (ES) št. 1333/2008 se vnosi za E 901, E 903, E 904 in E 905 pod kategorijo živil 04.1.1 „Celo sveže sadje in zelenjava“ nadomestijo z naslednjim:
      
         
                      
                  
                  
                     „E 901
                  
                  
                     čebelji vosek, beli in rumeni
                  
                  
                     
                        quantum satis
                     
                  
                  
                      
                  
                  
                     samo za površinsko obdelavo sadja: citrusov, melon, jabolk, hrušk, breskev, ananasa, banan, manga, avokada in granatnih jabolk ter kot sredstvo za glaziranje oreščkov
                  
                  
                     obdobje uporabe za banane, mango, avokado in granatna jabolka:
                     od 25. decembra 2012
                  
               
                      
                  
                  
                     E 903
                  
                  
                     karnauba vosek
                  
                  
                     200
                  
                  
                      
                  
                  
                     samo za površinsko obdelavo sadja: citrusov, melon, jabolk, hrušk, breskev, ananasa, granatnih jabolk, manga, avokada in papaje ter kot sredstvo za glaziranje oreščkov
                  
                  
                     obdobje uporabe za granatna jabolka, mango, avokado in papajo:
                     od 25. decembra 2012
                  
               
                      
                  
                  
                     E 904
                  
                  
                     šelak
                  
                  
                     
                        quantum satis
                     
                  
                  
                      
                  
                  
                     samo za površinsko obdelavo sadja: citrusov, melon, jabolk, hrušk, breskev, ananasa, granatnih jabolk, manga, avokada in papaje ter kot sredstvo za glaziranje oreščkov
                  
                  
                     obdobje uporabe za granatna jabolka, mango, avokado in papajo:
                     od 25. decembra 2012
                  
               
                      
                  
                  
                     E 905
                  
                  
                     mikrokristalni vosek
                  
                  
                     
                        quantum satis
                     
                  
                  
                      
                  
                  
                     samo za površinsko obdelavo sadja: melon, papaje, manga, avokada in ananasa
                  
                  
                     obdobje uporabe za ananas:
                     od 25. decembra 2012“